IOD ผิดหวังมติบอร์ด CPALL ไม่ดำเนินการใดต่อผู้บริหารที่ถูกก.ล.ต.เปรียบเทียบปรับ
IOD ผิดหวังมติบอร์ด CPALL ไม่ดำเนินการใดต่อผู้บริหารที่ถูกก.ล.ต.เปรียบเทียบปรับ
8 ก.พ. 2559

นายบัณฑิต นิจถาวร กรรมการผู้อำนวยการ สมาคมส่งเสริมสถาบันกรรมการบริษัทไทย (IOD) เปิดเผยว่า รู้สึกผิดหวังต่อการประชุมคณะกรรมการบริษัท ซีพี ออลล์ จำกัด (มหาชน) หรือ CPALL เมื่อวันที่ 5 กุมภาพันธ์ 2559 กรณีที่กรรมการบริหารของบริษัทได้รับการเปรียบเทียบปรับจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ซึ่งคณะกรรมการไม่ได้ดำเนินการใดเพิ่มเติมกับผู้ที่เกี่ยวข้องตามที่มีข่าวไปนั้น
 “รู้สึกผิดหวังกับผลการพิจารณาของคณะกรรมการบริษัท ซึ่งชี้ว่าปัญหาธรรมาภิบาลและการปฏิบัติจริงตามหลักการกำกับดูแลกิจการที่ดียังเป็นเรื่องที่ท้าทาย และไม่สามารถวางใจได้แม้ในบริษัทจดทะเบียนชั้นนำของประเทศ”นายบัณฑิต กล่าว
นายบัณฑิต กล่าวเพิ่มเติมว่า ทุกภาคส่วนต้องมีบทบาทมากขึ้นในการผลักดันการกำกับดูแลกิจการที่ดีให้เกิดขึ้นจริง ทั้งแก้ไขกฎหมาย และวิธีปฏิบัติในการลงโทษให้ผู้ที่กระทำความผิดในลักษณะนี้ขาดคุณสมบัติการเป็นกรรมการบริษัทจดทะเบียน ไม่ให้สามารถเป็นกรรมการบริษัทจดทะเบียนได้อีกต่อไป
นอกจากนี้ ต้องให้บริษัทเปิดเผยข้อมูลการทำความผิดของกรรมการและโทษที่ได้รับในรายงานประจำปี เพื่อให้นักลงทุนทราบถึงพฤติกรรมและจริยธรรมของผู้ที่บริษัทเลือกเข้ามาเป็นกรรมการ
สำหรับบทบาทกรรมการอิสระ ก็ต้องหาวิธีให้ทำหน้าที่อย่างเหมาะสมในการดูแลผลประโยชน์ของผู้ถือหุ้นรายย่อย และผู้มีส่วนได้ส่วนเสียอื่นๆ สิ่งเหล่านี้ควรต้องดำเนินการจริงจัง เพื่อสร้างความน่าเชื่อถือให้กับการทำธุรกิจในประเทศ
ทั้งนี้เมื่อวันศุกร์คณะกรรมการ CPALL เห็นควรให้โอกาสแก่กรรมการบริหาร 3 ราย ที่ถูกสำนักงานก.ล.ต.เปรียบเทียบปรับ แต่เพื่อป้องกันไม่ให้เกิดเหตุซ้ำในอนาคต ก็จะพัฒนาและปรับปรุงแนวทาง และกระบวนการ ตลอดจนการอบรมกรรมการผู้บริหาร และพนักงานของบริษัทในเรื่องบรรษัทภิบาล เพื่อให้เป็นไปตามมาตรฐานสากล และให้เกิดความเชื่อมันว่าจะไม่เกิดเหตุการณ์เช่นนี้อีก
กรณีดังกล่าวสืบเนื่องจากสำนักงานก.ล.ต.เปรียบเทียบปรับผู้บริหารของ CPALL บางรายที่อาศัยข้อมูลภายในเข้าซื้อหุ้นบมจ.สยามแม็คโคร (MAKRO)